text: Bókadeildin gevur út nýggja og økta útgávu av Barnasálmabókini
text: #000001
text: Bókadeild Føroya Lærarafelags gevur nýggja økta útgávu av Barnasálmabókini út. Í bókini er eitt úrval av upprunaføroyskum og týddum sálmum við vøkrum myndprýðingum.
text: #000002
text: Ætlanin við bókini er, at børn skulu fáa gleði av sálmunum, og at teir kunnu gerast ein felags mentanararvur hjá komandi ættarliðum. Børnum dámar væl at syngja, og við bókini verður lagt upp til, at tey skulu sleppa at syngja við!
text: #000003
text: Myndprýðingarnar, sum danska Dina Gellert hevur gjørt, gera tað lættari og stuttligari hjá børnum at fylgja við í tekstunum, eisini hjá teimum børnum, sum enn ikki duga at lesa.
text: #000004
text: Teir 66 sálmarnir eru valdir í tøttum samstarvi við gudfrøðingar og fólk annars, sum hava áhuga fyri sálmaskaldskapi. Í hesari nýggju útgávuni hevur Bókadeildin fingið hjálp frá Jónsveini Bech, Theodor Olsen og Ingu Poulsen Dam.
text: #000005
text: Bókin kom fyrstu ferð í 2011, og er síðani uppafturprentað fýra ferðir. Hetta er fyrsta økta útgávan, og hon inniheldur seks nýggjar sálmar. Sálmarnir, sum eru lagdir afturat, eru: “Sov blítt og søtt”, “Eg gleðist so hvørt jólakvøld”, “Í krubbu barnið Jesus lá”, “Nú anga grøs og blómur milt”, “Fram vit bera teg í dag” og “Fylt av gleðini um lívsins undur”.
text: #000007